Morara exiryke mokaro a Jezu tykerekeremapitose,
kurãkara tukurãkase ropa oserematoh ae eya exiryke.
Ynara tykase Jezu eya xine:
— Papa Kapuaono erohkehpyra mana.
Papa saaro ase erohkehpyra,
tykase Jezu eya xine.
Morara kary etaryke tyya xine juteu tõ esã Jezu etapary se toehse yronymyryme oseremara Jezu exiryke oserematoh ae,
tumyme Ritonõpo tokarose eya exiryke roropa.
Morara exiryke Ritonõpo mũkurume aosekaroryke eya Jezu etapary se toehse juteu tõ tuisary tomo.
Ynara tykase Jezu eya xine:
— Ajohpe pyra ase.
Toipe Kapu ae Ayhtohpyry Tumy omipona rokẽ senohne rĩko.
Tamoreme senohne onykyrypyra mana.
Morararo Papa Kapuaono erokuru eneryhtao ya isaaro erohnõko ase.
Ipoenohnõko ase imũkurume jexiryke.
Papa Kapuaono Tumũkuru se ipunaka.
Morara exiryke tynyriry tõ enepõko mã Tumũkuru a,
ise toexiryke.
Imeĩpo Papa mã tyorõ enepõko mã ya senohne motye kuhse õsenuruhkatohkõme.
Aorihtyã ẽsemãkaponeme ropa mã Papa Kapuaono.
Isaaro ase aorihtyã ẽsemãkaponeme ropa ase.
Ritonõpo nymyry sero põkõ anapiakara mana.
Tumũkuru a rokẽ toto apiakapõko mana,
emero porehme Imũkuru ime exiry enetupuhtohme,
Jũ ime exiry roropa enetupuhtohme eya xine.
Imũkuru ime exiry onenetupuhpynõ Jũ ime exiry onenetupuhpyra roropa toh mana.
— Zae rokẽ ase ynara karyhtao,
jomiry etananõ mã jenehpohpõ enetupuhnõko mã toto.
Orihpyra exĩko roropa mã toto jũme.
Toto onemapopyra Ritonõpo mana apoto htaka.
Pake ro mã Ritonõpo a typoenõme tyrise toto.
Orihpỹme tyrise toto eya,
tykase Jezu eya xine.
— Mame zae rokẽ ynara ãko ase oya xine,
okynã pyra Ritonõpo mũkuru omiry etãko aorihtyã mana.
Seromaroro aomiry etapitõko mã toto.
Morarame aomiry etaryhtao tyya xine ẽsemãnõko ropa mã toto.
Isene exĩko ropa mã toto.
Ritonõpo mã isene exiketõ rihpõme.
Isaaro ase Papa poe aorihtyã anỹpõko ropa ase isene aehtohkõme ropa.
Papa poe ahno apiakaneme ase,
pohnõ apiakaneme roropa ase,
kapu ae aepyhpyryme jexiryke.
— Osenuruhkara ehtoko jomiry poko.
Imeĩpo mã aorihtyã tõ ẽsemãnõko ropa mana emero porehme,
jomiry totase exiryke eya xine.
Tũtãko ropa mã toto okepỹpo tõ esae.
Mokaro kure ehtoh poko aehtyã ekepyã isene exĩko ropa mã toto jumãme.
Orihpynõme exĩko ropa mã toto.
Morarame popyra ehtoh poko aehtyã ẽsemãkapõko roropa mana,
yrome tuãnohsẽme exĩko mã toto,
tykase Jezu eya xine.
— Jamoreme ase toto onypokõnohpyra.
Ritonõpo omi poe rokẽ toto apiakãko ase.
Morara exiryke zae rokẽ ase,
jamoreme pyra jexiryke.
Jenehpohpõ omi poe rokẽ morohne poko ase erohnõko.
— Jamoreme rokẽ ypoko otuarõtanohpyra xine ase.
Jomi poe rokẽ otuarõtanopyrykohtao zae pyra jekarory oya xine.
Yrome imepỹ nae mana ypoko otuarõtanohnekõme Ritonõpo.
Inekarohpyry ypoko zae mana,
moro waro ase.
Imehnõ maropoatose João a oturupose.
Kure toto zuruase João zae jexiry poko.
Ynara kara ase imehnomo a:
“Wekãtotatoko,”
kara ase.
Ynara kary se rokẽ ase:
“João omihpyry zae nase ypoko,”
kary se rokẽ ase oya xine,
okurãkarykõ se jexiryke.
— Ozeiponekõme sã kynexine João,
tororo ãko samo saerehkaneme,
otuarõtanohnekõme.
Axĩtao rokẽ João se mexiatose ozeiponekõme.
Yrome otuarõtanohnekõ nae,
João omiry motye.
Ritonõpo poe yjamitunuru tonepose ya.
Morohne eneryke oya xine Papa nenyokyhpyryme jenetupuhnõko matose.
Ritonõpo roropa mã ypoko otuarõtanohtorỹko mana,
jenehpohpono.
Yrome aomiry onetapitopyra matose.
Ẽmyty onenepitopyra roropa matose.
Morara exiryke aomiry pyra matose okurohtao xine,
inenehpohpyry onenetupuhpyra oexirykõke.
Atamorepãko matose repe Ritonõpo omiry poko orihpyra oehtohkõme repe.
Yrome ypoko ro aomiry mana.
Yrome ooepyrykõ se pyra matose ya.
Ya ooepyrykohtao orihpyra matose exĩko rahkene.
— “Kure mase” kary etary se pyra ase oya xine.
Yrome awaro xine ase.
Ritonõpo se pyra matose yronymyryme okurohtao xine.
Ritonõpo omi poe tarona tooehse ywy.
Yrome jomipona pyra matose.
Imepỹ tooehse tamoreme ahtao,
mokyro omipona rokẽ matose.
Opoko xine rokẽ “Kure mase” kary etary se matose imehnomo a.
Yrome “Kure mase” kary etary se hkopyra matose Ritonõpo a.
Morara exiryke Ritonõpo onenetupuhpyra matose.
“Moeze omihpyry enetupuhnõko ynanase,”
ãko matose repe.
Yrome Moeze omihpyry mã ypoko ro mana oturũko.
Morara exiryke Moeze omihpyry omipona nymyry pyra matose.
Opoko xine:
“Popyra nase moxiamo,”
kara ase Ritonõpo a.
Yrome Moeze:
“Iirypyryme matose,”
ãko oya xine mana aomihpyry omipona pyra oexirykõke.
Aomihpyry onenetupuhpyra oexirykõke jomiry roropa onenetupuhpyra matose,
tykase Jezu eya xine.